《次友人邱仲深韵 其三》
明代·邢宥

老来客气总消磨，喜得归闲称耄疴。颇觉诗书深有味，已怜岁月苦无多。

人生都不过如此，世事真无可奈何。回首交游零落尽，一樽对月向谁歌。

作者简介：（1416—1481）广东文昌人，字克宽，号湄丘道人。正统十三年进士，授御史，出巡福建，平反被诬为盗之平民。天顺中为台州知府，成化中改知苏州，有治绩。旋以右佥都御史巡抚江南十府，开丹阳河，筑奔牛闸。寻兼理两浙盐政，罢黜不称职之属吏多人。后引疾归。